Diari Oficial de la Generalitat Valenciana


Sumari del DOGV 10273, del 27-02-2025 (2025/3621)

ACORD de 25 de febrer de 2025, del Consell, pel qual s’aproven mesures per a limitar la pol·linització creuada entre plantacions de cítrics.
--------------------------------------------------------------------------------------------------------------------------------------------

### Dades del document

Número de DOGV
:   10951

Data del DOGV
:   27-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/3621

CVE
:   SECB-I-5202-6038

Data del document
:   25-02-2025

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Acord

En els anys huitanta i noranta es van plantar, al llarg del territori de la Comunitat Valenciana, varietats híbrides de mandariner que van provocar la presència de llavors en els fruits d'altres varietats del grup mandarines que, fins al moment, no les produïen. La conseqüència va ser un menyscapte de la qualitat final d'algunes varietats de cítrics, amb greu repercussió comercial negativa. Per això, i a fi d'evitar la presència de llavors en fruits cítrics, es va establir l'obligació de traure els bucs de les zones citrícoles.

Els apicultors, que tradicionalment basaven la seua activitat en l'obtenció de mel de cítrics, no han pogut assentar els seus bucs en estes zones i han renunciat a obtindre mel d'este origen en el territori de la Comunitat Valenciana.

Des de les primeres decisions, i fins a l’actualitat, s’han produït alguns fets que permeten avançar en la normalització de les relacions entre la citricultura i l’apicultura. D’una banda, algunes varietats híbrides de mandariners han perdut part del seu interés inicial, i han sigut progressivament substituïdes per altres varietats no susceptibles de generar problemes de pol·linització creuada. A més, amb el Sistema d’Informació Geogràfica (SIG) citrícola es disposa d’informació sobre les zones citrícoles en les quals no hi ha varietats híbrides.

D'altra banda, l'Administració és conscient de la necessitat d'avançar a mitjà i llarg termini en la correcta ordenació dels dos sectors implicats, i establir les bases legals i jurídiques necessàries per a conéixer on es troben les plantacions amb varietats susceptibles de provocar pol·linització creuada.

A més, es precisen rigorosos estudis que correlacionen la densitat de bucs en zones citrícoles amb el nombre de llavors i la qualitat dels fruits.

Per a la redacció dels annexos del present acord, s'ha tingut en compte un estudi realitzat per l'equip de monitoratge i teledetecció de l'Institut Valencià d'Investigacions Agràries (IVIA) presentat en la Conselleria en 2022, 2023 i 2024, a partir del qual s'ha elaborat un mapa actualitzat de regs de pol·linització creuada. Este mapa també ha sigut presentat a tots els agents del sector en successives reunions durant 2024, i apareix com una capa en el visor SIGPAC de la CV.

Respecte al sector citrícola, es fa necessari establir mecanismes que impedisquen que entre els citricultors es realitzen noves plantacions que provoquen danys en qualitat en les parcel·les adjacents o que la plantació de certes varietats citrícoles que provoquen pol·linització creuada vagen acompanyades de mesures preventives que impedisquen la pol·linització creuada entre parcel·les confrontants.

A la vista dels fets descrits en el paràgraf anterior, s'entén possible autoritzar, progressivament al llarg de diversos exercicis, l'activitat apícola en la superfície citrícola, de manera que es permeta l'obtenció d'un producte de qualitat, apreciat pel consumidor, sense eixir del nostre territori. No obstant això, este retorn dels bucs ha de fer-se amb les precaucions degudes per a garantir la qualitat i la comercialització dels cítrics.

Utilitzant el SIG citrícola s'han situat en un pla les parcel·les amb varietats híbrides. Al voltant dels límits d'eixes parcel·les s'ha traçat una franja de protecció de 500 metres.

Això ha permès delimitar la resta de la superfície citrícola que seria susceptible de rebre bucs sense risc de generar problemes de pol·linització creuada.

No obstant això, aplicant el principi de precaució, s'ha calculat per a cada terme municipal el nombre d'assentaments de bucs que es podrien habilitar, considerant una distància entre ells de 350 m. En este procés s'ha obtingut un llistat de municipis de la zona citrícola en els quals la ubicació de bucs seria possible, sense posar en risc la qualitat de la fruita i permetent que els apicultors puguen situar els seus bucs censats en àrees de producció de cítrics de la Comunitat en determinades condicions.

En l'any 2016 es va contemplar la possibilitat, per primera vegada, de simplificar els annexos i ampliar l'entrada progressiva de bucs en les zones citrícoles. El nombre reduït de denúncies que es van rebre demostra que es va actuar de manera positiva i que no va haver-hi conflictes importants entre agricultors i apicultors. Enguany es pretén seguir amb esta entrada progressiva dels bucs en les àrees citrícoles, i per això es manté la simplificació en dos annexos I i II.

A més, cal tindre present l'acord en el qual es proposa l'aprovació de mesures dirigides a limitar la pol·linització creuada entre plantacions de cítrics aconseguit el 19 de febrer de 2025 pels principals actors dels col·lectius implicats. En este text s'arrepleguen mesures ja proposades en anys anteriors, la implementació de les quals es va iniciar en 2024, i s'hi inclouen tota una sèrie d'iniciatives tendents a conciliar de manera gradual els interessos de la citricultura i l'apicultura, amb la vista posada en l'horitzó de 2027, tal com s'arreplega en l'acord.

Es manté el punt que fa referència a les mesures respecte a l'ús de productes fitosanitaris per part dels agricultors, de manera que es respecte de forma escrupolosa la legislació fitosanitària, utilitzant productes innocus per a les abelles, aplicant-los en hores que les abelles no facen el trescament i donant protagonisme a la figura de l'assessor en gestió integrada de plagues.

A este efecte, la disposició addicional quinta de la Llei 9/2001, de 27 de desembre, de mesures fiscals i gestió administrativa i financera i d'organització de la Generalitat Valenciana, habilita el Consell per a fixar una distància mínima preventiva d'assentament de bucs respecte de les plantacions de cítrics.

Per això, a proposta del Conseller d'Agricultura, Aigua, Ramaderia i Pesca, el Consell, en la reunió del dia 25 de febrer de 2025,

ACORDA

*Primer*

Queda prohibit l'assentament de bucs a menys de quatre quilòmetres de les plantacions de cítrics. Esta prohibició es mantindrà durant l'època de floració dels cítrics, que, atesos els registres actuals de temperatures i les condicions previstes per a la primavera de l'any 2025, i a este efecte, es fixa entre l'1 de març de 2025 i el 31 de maig de 2025.

Tota explotació apícola que se situe a la Comunitat Valenciana ha de complir el programa sanitari mínim que establix la Resolució de 6 de febrer de 2025, del director general de Producció Agrícola i Ramadera, per la qual s'aprova el Pla anual zoosanitari per a 2025 de la Comunitat Valenciana i altres actuacions complementàries.

Tots els assentaments apícoles estaran dotats de punts d'aigua per a atendre les necessitats fisiològiques de les abelles.

*Segon*

S'exceptuaran del que s'establix en l'acord primer aquells assentaments apícoles que complisquen les següents condicions:

a) Albergar un nombre màxim de 650 bucs.

b) Comptar amb el consentiment previ, per escrit, de tots els propietaris de finques de cítrics existents en un radi d'un quilòmetre al voltant del lloc d'ubicació dels bucs.

L'incompliment d'alguna de les dos condicions mencionades s'entendrà com a assentament de bucs en una ubicació prohibida als efectes assenyalats en el present acord.

*Tercer*

També s'exceptuaran del que s'establix en l'apartat primer d'este acord aquells assentaments de bucs que se situen en els termes municipals arreplegats en l'annex I. No obstant això, estos assentaments hauran de complir les següents condicions:

a) Situar-se a una distància superior a 500 metres dels límits de les parcel·les de qualsevol de les varietats d'híbrids de mandariner susceptibles de provocar pol·linització creuada.

b) Albergar un màxim de 150 bucs per assentament.

c) Respectar una distància d’almenys 350 metres d'uns altres assentaments apícoles.

d) Comptar amb el permís d'assentament del propietari dels terrenys.

L'incompliment d'alguna de les quatre condicions mencionades s'entendrà com a assentament de bucs en una ubicació prohibida als efectes assenyalats en el present acord.

*Quart*

Excepcionalment, també quedaran exceptuats del que s'establix en este apartat primer d'este acord aquells assentaments de bucs que se situen en els termes municipals arreplegats en l'annex II, dins dels límits marcats per les coordenades del Sistema d'informació Geogràfica de Parcel·les Agrícoles (SIGPAC) arreplegades en este annex II que delimiten polígons susceptibles d'albergar bucs. No obstant això, estos assentaments hauran de complir les següents condicions:

a) Situar-se a una distància superior a 500 metres dels límits de les parcel·les de qualsevol de les varietats d'híbrids de mandariner susceptibles de provocar pol·linització creuada.

b) Albergar un màxim de 60 bucs per assentament.

c) Respectar una distància d’almenys 350 metres d'uns altres assentaments apícoles.

d) Comptar amb el permís d'assentament del propietari dels terrenys.

L'incompliment d'alguna de les quatre condicions mencionades s'entendrà com a assentament de bucs en una ubicació prohibida als efectes assenyalats en el present acord.

*Quint*

La distància de quatre quilòmetres entre els assentaments de bucs i les plantacions de cítrics es podrà reduir a un quilòmetre en les àrees agrícoles en les quals la implantació de cultius que requerisquen la pol·linització entomòfila per a millorar la seua productivitat tinga una especial significació.

L'apreciació d'esta circumstància correspondrà a les associacions d'agricultors representatives i amb interessos en cada municipi per als quals se sol·licite l'excepció.

L'excepció prevista en el present apartat no requerix autorització administrativa, i serà suficient la comunicació per escrit per part de les associacions a l'oficina comarcal de la conselleria competent en agricultura i la ubicació de la qual li corresponga.

Esta comunicació anirà acompanyada de la delimitació d'aquells polígons en els quals es proposa la reducció de la distància.

*Sext*

En les àrees arreplegades en els apartats anteriors en les quals s'autoritza l'assentament de bucs en zones citrícoles es permetrà la realització de tractaments fitosanitaris, sempre que es desenrotllen segons establix la legislació fitosanitària vigent, tenint en compte el Reial decret 1311/2012, de 14 de setembre, pel qual s'establix el marc d'actuació per a aconseguir un ús sostenible dels productes fitosanitaris, sense perjuí del compliment de les restriccions establides en el full de registre de cada producte fitosanitari utilitzat:

a) En aquells casos on els tractaments fitosanitaris siguen imprescindibles, s'utilitzaran fórmules respectuoses amb les abelles.

b) El moment de l'aplicació es realitzarà en horaris on les abelles no estiguen en trescament, que en la primavera és fora de les hores de sol.

c) La figura de l'assessor en gestió integrada de plagues (GIP) adquirirà gran rellevància. El responsable de l'aplicació dels tractaments plaguicides haurà de prestar especial interés a totes les especificacions de l'assessor, per a protegir les abelles i altres insectes pol·linitzadors.

d) Es permet la utilització de tractaments a base d'àcid gibberèl·lic, durant el període de floració, com a mètode alternatiu per a reduir significativament la presència de llavors en els fruits.

e) En aquells tractaments fitosanitaris en què es constate mortalitat d'abelles per la utilització de productes no autoritzats durant la floració o en aquells en els quals no es respecte les corresponents limitacions que s'establisquen en l'etiquetatge dels productes utilitzats respecte al seu ús durant la floració, es procedirà a tramitar el corresponent expedient sancionador, tal com s'establix la Llei 43/2002, de 20 novembre, de sanitat vegetal, en el seu títol IV.

*Sèptim*

Els bucs no identificats individualment amb el número de registre apícola, trobats en zones l'assentament dels quals estiga prohibit i la situació dels quals siga comprovada pel personal de la conselleria competent en agricultura, seran objecte de trasllat, prèvia exposició pública durant deu dies, en el tauler d'anuncis de l'ajuntament del municipi en el qual estiguen situades. Estos fets es notificaran al propietari dels terrenys on estigueren instal·lats els bucs. Transcorreguts vint dies sense reclamació de titularitat d'estos, es procedirà a l’expropiació i s’entregaran a organitzacions investigadores o associacions que realitzen labors d'interés social.

La presència de bucs identificats en la zona prohibida per este acord es notificarà a la persona interessada, la qual, en el termini de set dies comptats a partir de la notificació, haurà de traslladar els bucs a un altre assentament permés. Si no ho fa, la conselleria competent en agricultura procedirà al trasllat, amb l'oportú procediment previ, i li notificarà posteriorment el lloc on han sigut situades, i serà responsabilitat de l'apicultor fer-se càrrec dels bucs en el nou assentament.

En tot cas, l'adopció de tals mesures s'efectuarà atenent el procediment d'execució forçosa previst en els articles 99 i següents de la Llei 39/2015, d'1 d'octubre, del procediment administratiu comú de les administracions públiques.

*Octau*

Les actuacions derivades de la comprovació del compliment d'este acord s'executaran pel personal de les oficines comarcals de la conselleria competent en matèria d'agricultura, i ho traslladaran a les respectives direccions territorials per a la coordinació i direcció en el seu àmbit territorial d'actuació. La Direcció General de Producció Agrícola i Ramadera n'exercirà la supervisió i coordinació, i adoptarà les resolucions d'execució forçosa a proposta de les direccions territorials de la Conselleria d'Agricultura, Aigua, Ramaderia i Pesca.

*Nové*

Sense perjuí del que s'establix anteriorment, els apicultors hauran de complir, en els assentaments permesos a este efecte, la normativa sectorial corresponent.

*Dècim*

Els apicultors tindran com a termini per a retirar els seus bucs de les zones citrícoles afectades set dies des de la publicació del present acord.

*Onzé*

L'administració competent en matèria d'agricultura desenrotllarà, en funció de la informació que s'obtinga de la sol·licitud única, del REGEPA, clubs de varietats de cítrics, cooperatives, Agroseguro i dels agricultors, els mapes varietals que permeten assentar les bases d'una correcta ordenació de varietats susceptibles de provocar pol·linització creuada i alhora la compatibilització entre l'activitat apícola i la citrícola, per tal de potenciar el màxim desenrotllament dels dos sectors econòmics.

*Dotzé*

El present acord es publicarà en el *Diari Oficial de la Generalitat Valenciana*.

Contra el present acord, els interessats podran interposar directament un recurs contenciós administratiu en el termini de dos mesos, comptats a partir de l'endemà de la publicació d’este en el *Diari Oficial de la Generalitat Valenciana*, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí de la interposició potestativa del recurs de reposició davant el Consell, en el termini d'un mes a comptar de l'endemà de la publicació mencionada, d'acord amb el que es preveu en els articles 123 i 124 de la Llei 39/2015, d'1 d'octubre del procediment administratiu comú de les administracions públiques.

  

València, 25 de febrer de 2025

Susana Camarero Benítez

Consellera secretària

Esta disposició conté annexos. Consulteu-ne la versió en PDF.